KAE Ligako 2020ko denboraldia

KAE Ligako 2020ko denboraldia KAE Liga arraun lehiaketaren hamabosgarren denboraldia izan zen. Bi mailako txapelketak uztailaren 11n hasi ziren, lehen maila Pasaiako uretan eta bigarrena Hondarribian, eta abuztuaren 30ean bukatu ziren Castro Urdialesen. COVID-19 pandemiak aurre-denboraldia eta egutegia baldintzatu zituen; esate baterako, denboraldi honetan ez zen aurrekoetan bezala lehen mailara igotzeko edota bigarren mailara jaisteko kanporaketarik jokatu, hala, KAE 2ko lehen bi sailkatuak hurrengo urtean lehen mailan arraun egingo dute eta KAE 1eko azken biak, aldiz, bigarrenean.

Denboraldi honetako txapeldun nagusia Pedreña arraun elkartea izan zen. Guztira, 11,58 puntuko batezbestekoa eta 8 bandera eskuratu zituzten kantabriarrek. Txapeldunordea, berriz, Sanpedrotarra Arraun Elkartea izan zen. Gipuzkoarrek 3 bandera eta 10,83 puntuko batezbestekoa lortu zuten. Dena den, irailaren 18an eta 19an jokatu zen igoera play-offean KAE Ligako bi ordezkariek ez zuten lehen mailara igotzea lortu. Bestetik, ohorezko txanda Getariak eta Deustu-Bilbok osatu zuten; bilbotarrek, gainera, 6. jardunaldiko bandera eskuratu zuten.

Sailkapenaren beheko aldean, bestetik, Getxok (1,83 puntu) eta Donostiarraren bigarren traineruak (3,17) maila galdu zuten. Getxoztarrak 4 estropadetan motelenak izan ziren eta lortutako postu onenak bi 10. postu izan ziren. Donostiarrek, azkenik, beherakada handia izan zuten, aurreko denboraldian laugarren izan ostean 2020ko aldaketa handiek maila galtzera bultzatu baitzuten.

Bigarren mailari dagokionez, Sociedad Deportiva de Remo Castreña elkarteak nagusitasun osoz irabazi zuen txapelketa eta hurrengo denboraldian lehenengo mailan arituko da Lapurdirekin batera.

Lehenengo maila

Partaideak 
Guztira, 12 elkarte izan ziren hamabosgarren denboraldian parte hartu zutenak; horietatik 6 gipuzkoarrak izan ziren, 4 bizkaitarrak eta 4 kantabriarrak. Aurreko denboraldiarekin alderatuz gero, berritasuna Astillero, Getxo, Orioren B trainerua eta San Pedro elkarteen parte hartzea izan zen. Bestetik, 2019an igoera lortu ostean, Zarautz Arraun Elkarteak TKE Ligan arraun egin zuen 2020ko denboraldian.

Estropadak 
Denboraldi honetan 12 estropada eta bandera izan ziren jokoan.

Sailkapena 

1 Parte hartutako estropadetan lortutako puntuen batezbestekoa.
2 Getariako arraunlari batek PCR proba bat egin ostean, positibo eman zuen COVID-19an. Beraz, arraun elkarteak ez zuen abuztuaren 8ko eta 9ko estropadetan parte hartu.
3 Deustu-Bilbok eta San Juanek 3 segundoko zigorra jaso zuten.

Bigarren maila

Partaideak 
Guztira, 11 elkarte izan ziren bigarren mailan parte hartu zutenak; horietatik 4 gipuzkoarrak izan ziren, 3 bizkaitarrak, 3 kantabriarrak eta lapurtar 1. Aurreko denboraldiarekin alderatuz gero, berritasuna lehen mailatik jaitsi ziren Hibaika, Lapurdi eta Santoña elkarteen parte hartzea izan zen, baita hirugarren aldiz itsasora ateratzen ziren Santurtziren eta Zarautzen B traineruen parte hartzea ere. Bestetik, 2019an igoera lortu ostean, Getxok eta Orioren B traineruak lehen mailan arraun egin zuten 2020an. Azkenik, COVID-19 pandemiak ontzi asko lehorrean utzi zituen, besteak beste, Bermeo eta Deustu-Bilboren eta San Juanen B traineruak.

Estropadak 
Denboraldi honetan 12 estropada eta bandera izan ziren jokoan.

Sailkapena 

1 Lapurdik 3 segundoko zigorra jaso zuen abordaiagatik.
2 Santoñak Zarauzko traineruari traba egiteagatik 3 segundoko zigorra jaso zuen.
3 Zarauzko Arraun Elkartearen bigarren traineruak ligan parte hartzen jarraitzeari uko egin zion, arraunlarien artean bi koronabirus kasu positibo atzeman ostean.
4 Portugaletek ez zuen Castron jokatu ziren azken bi jardunaldietan parte hartu, arraunlari batek COVID-19an positibo eman ostean.

Erreferentziak

Ikus, gainera 
 KAE Liga
 TKE Ligako 2020ko denboraldia
 GT Ligako 2020ko denboraldia

Kanpo loturak 
 KAE Ligaren webgunea

KAE Liga
K